# Xarxa multicanal

Una xarxa multicanal (en anglès multi-channel network, abreujat MCN) és una organització que treballa amb plataformes de vídeo com ara YouTube per oferir als amos dels canals ajuda en "el producte, la programació, el finançament, la promoció creuada, la gestió dels socis, la gestió dels drets digitals, la monetització i les vendes, i el desenvolupament d'audiències" a canvi d'un percentatge dels ingressos publicitaris del canal.

## Origen del nom

El nom multi-channel network ("xarxa multicanal") el va encunyar l'extreballador de YouTube Jed Simmons, segons consta perquè als directius de YouTube no els agradava l'expressió simple network ("xarxa"). Abans del 2014, les diverses empreses havien utilitzat molts noms per referir-s'hi, com ara online video studio ("estudi de vídeo en línia", OVS), internet television company ("empresa de televisió per Internet", ITC), YouTube network ("xarxa de YouTube") o simplement network ("xarxa").
Al seu torn, les subxarxes (sub-networks) de les xarxes multicanal es coneixen com a subMCNs (SMCN), virtual networks ("xarxes virtuals", VN), proprietary networks ("xarxes de propietat", PN) o content distribution networks ("xarxes de distribució de continguts", CDN).

## Objectiu

Les xarxes multicanal tenen un compte al sistema de gestió de continguts de YouTube, i permeten als amos de canals amb què signen un contracte utilitzar-ne les funcions de monetització (per obtenir ingressos amb els vídeos), bloqueig (per evitar l'accés a determinats vídeos, per exemple segons el país) i rastreig (per veure les estadístiques de les "repujades" i dels vídeos que infringeixen els drets d'autor).
S'ha descrit aquesta mena d'empreses com una manera d'"evitar-se les molèsties de buscar-te tu mateix les oportunitats publicitàries al lloc web". Els anunciants que treballen amb les xarxes multicanal poden pagar per serveis com ara els anuncis superposats, l'emplaçament de productes i els patrocinis dins dels programes, amb la intenció d'aconseguir una exposició múltiple, el suport per part de personalitats de YouTube, i un increment de la participació de l'audiència, especialment en comparació amb els anuncis de televisió, que sovint s'ignoren o se salten.

## Avantatges i inconvenients

Els avantatges i els inconvenients d'associar-se amb una xarxa multicanal els han debatut diversos creadors de YouTube d'alt nivell, entre altres Hank Green i Freddie Wong, a més de YouTube mateix.
Els avantatges possibles són:
* Accés a eines de creació i publicació de vídeos
* Màrqueting i promoció
* Accés a instal·lacions de producció i edició
* Un cost per mil (CPM) més alt
* Accés a projectes i famosos de mitjans tradicionals
* Llicències de música amb drets d'autor, per fer versions o com a música ambiental
* Esdeveniments en directe i marxandatge
Tanmateix, hi ha hagut diverses polèmiques protagonitzades per les xarxes de YouTube. Per exemple, s'ha criticat que Machinima hagi utilitzat contractes perpetus. Els problemes contractuals amb Machinima de Ben Vacas, conegut a la comunitat de YouTube com a 'Braindeadly', van atreure l'atenció dels mitjans el gener del 2013. Segons s'estipulava al contracte, Vacas donava permís a Machinima per posar anuncis als seus vídeos i a canvi rebria un percentatge dels guanys obtinguts. No obstant, el contracte també indicava que això era "perpètuament", és a dir, que Machinima tindria drets sobre qualsevol contingut creat per Vacas que hagués estat publicat al canal de YouTube que hi havia associat, durant tota la vida de Vacas, detall que li va passar per alt.
Athene, un youtuber molt popular, va criticar Machinima al començament del 2013 per "intimidar (...) diversos socis" perquè signessin un contracte que els abaixaria significativament el cost per mil, i va anomenar-lo "un dels pitjors acords d'Internet" i va aconsellar els seus subscriptors no "signar amb Machinima" perquè podrien aconseguir un tracte millor amb altres xarxes.

## Adquisicions

Hi ha hagut diverses adquisicions dins de la indústria de les xarxes multicanal. Al començament del 2014, Disney va comprar Maker Studios per 500 milions de dòlars, i DreamWorks Animation va comprar Big Frame a través de AwesomenessTV per 15 milions de dòlars. El juny del 2013, RTL Group va invertir 36 milions de dòlars a BroadbandTV Corp.

## Referències

* 1 2 YouTube. «Multi Channel Networks 101». [Consulta: 18 maig 2013].
* 1 2 3 4 5 Davidson, Neil. «Can a Multi-Channel Network Boost Your YouTube Marketing Success?». Site Pro News. Arxivat de l'original el 29 de juliol 2017. [Consulta: 19 maig 2013].
* ↑ Vidani, Peter. «Fred Seibert dot com (Inspired by Channel 102, and Julie Klausner’s "Cat...)». Fred Seibert dot com. [Consulta: 8 juliol 2016].
* ↑ «Top Networks by Social Blade YouTube Stats». Social Blade. [Consulta: 19 agost 2013].
* ↑ «TCN: A large Sub-network example powered by BroadbandTV». Social Blade. [Consulta: 5 març 2015].
* ↑ «How to Start a YouTube Network. | YouTube Forum | The #1 YouTube Community | Video Editing, Branding & YouTube Help». Yttalk.com, 09-05-2013. [Consulta: 19 agost 2013].
* ↑ Millar, Michael «Digital product placement creates adverts out of thin air». BBC, 08-04-2013 [Consulta: 19 maig 2013].
* ↑ «Should I Join a YouTube Network?». YouTube. [Consulta: 19 agost 2013].
* ↑ «YouTube Networks: 7 Things You Need to Know « Rocketjump». Rocketjump.com, 02-09-2012. [Consulta: 19 agost 2013].
* ↑ «Introducing Fullscreen Uploader for Facebook Video». Fullscreen, 25-03-2015. Arxivat de l'original el 2018-07-07. [Consulta: 14 novembre 2016].
* ↑ «Fullscreen To Spend A Cool Million On Marketing For Smaller Channels». Tubefilter, 30-11-2012. [Consulta: 14 novembre 2016].
* ↑ «Big Frame Moves Into Larger Headquarters With Dedicated Production and Sound Studios». Newmediarockstars.com, 10-04-2013. [Consulta: 19 agost 2013].
* ↑ «Turnstyle: Covering Pop Hits On YouTube Is Starting To Pay». Huffingtonpost.com, 15-05-2013 [Consulta: 19 agost 2013].
* ↑ Kanter, Jake. «ChannelFlip: TV red tape is driving talent online | News | Broadcast». Broadcastnow.co.uk, 16-05-2013. [Consulta: 19 agost 2013].
* ↑ «Fullscreen Opens Universal Music Library To Its Artists». Newmediarockstars.com, 04-04-2013. [Consulta: 19 agost 2013].
* ↑ «Universal Music Publishing Group Announces Partnership With Fullscreen and Maker Studios». Newmediarockstars.com, 14-02-2013. [Consulta: 19 agost 2013].
* ↑ Baumann, Drew. «Introducing the new FAM experience // Fullscreen». Blog.fullscreen.net, 04-04-2013. Arxivat de l'original el 2013-04-09. [Consulta: 19 agost 2013].
* ↑ Hamedy, Saba. «Fullscreen acquires platform to help creators monetize content, engage with fans». Mashable. [Consulta: 14 novembre 2016].
* 1 2 Marsden, Rhodri «Channels spawned by YouTube are making a fortune but are the people making the videos missing out?». The Independent [Londres], 23-01-2013 [Consulta: 15 febrer 2013].
* 1 2 Stuart, Tessa. «Rage Against Machinima». Houston Press. [Consulta: 15 febrer 2013].
* ↑ Boumaaza, Bachir. «YT Partners Warning». AtheneWins. [Consulta: 18 maig 2013].
* ↑ Pomerantz, Dorothy «With Disney Buying Maker, Do All Big Media Companies Need To Up Their YouTube Game?». Forbes [Consulta: 2 abril 2014].
* ↑ Spangler, Todd «AwesomenessTV Buys YouTube MCN Big Frame for $15 Million». Variety, 02-04-2014.
* ↑ Spangler, Todd «RTL Takes Control of BroadbandTV with $36 Million Investment». Variety, 26-06-2013 [Consulta: 29 juny 2015].